Non s'abbandonat mai su peccadu

Non s'abbandonat mai su peccadu
senz'offender de Deu sa grandesa,
non superat sa nostra fortalesa
a difender sa giusta onnipotenzia
proite chi tenimus in presenzia
tantas occasiones de peccare.
Totu semus suggettos de mancare
a sa legge chi Deu hat cumandadu.

Non s'abbandonat mai, disdicciados!
Pro cussu de sa grassia semus privos,
bidinde in sa presenzia sos motivos
de tres puntos in me considerados,
e si los hapo male disignados
cherzo a mi curriggire sa mancanzia:
su primu puntu est dai s'ignoranzia
e dognunu si podet ingannare.

S'ignoranzia, est una cosa ischida,
Deus nde podet tenner piedade.
S'ateru puntu est sa nezzessidade
e podet benn'in parte cumpatida,
ma su pius ch'aggravat in sa vida
est cuddu mal'esemplu chi nos dana
ca nos faghet peccare a mala gana
e nos dêt a sa morte cundannare.

Cundannare nos faghet a sa morte
ca trattamus sos abbitos de primu
sende su mal'esemplu ancora firmu
coment'e i sa pedra, e pius forte.
Lassare su peccadu est una sorte
ch'hamus s'occasione a dogn'istante
e i sa fortilesa est menguante
si no hat assistenzia a l'aggiuare.

S'a l'aggiuare assistenzia no hada
paga est sa fortalesa chi tenimus.
E comente salvare nos podimus
faghinde sempre una vida airada?
Su mal'esemplu a dogn'hora nos dada
una manna crudele occasione
ca nos azzegat sa tentassione
ch’andat ogni recreu a nos privare.

Andat a nos privare ogni recreu
e nos turbat continu sa memoria,
pro chi non meritemus in sa gloria
nos faghet viver comente a ebreu;
chie pius connoschet it'est Deu
s'esemplu pius malu rappresentat,
e chie peccat in s'hora non s'ammentat,
ezzi a s’ateru solet giudicare.

Giudicana che malos impostores
e lu faghimus totu, sende bios.
S'esemplu chi do eo a fizos mios
l'hap'a piangher eo cun horrores,
s’esempiu chi nos dana sos mazores
l'hant a piangher issos calchi die,
issos culpende a mie, e deo a chie?
Totu fattu de pare hamus andare.

Totu demus andare a unu misciu
a ue su destinu meritamus,
sos chi su mal'esemplu cattigamus
mirade chi faghimus malefìsciu;
sas animas, sa die 'e su giudisciu
demus narrer a boghe risoluta:
«Pro culpa tua in peccadu so ruta,
tue m'has fatt'a Deu abbandonare.

Tue m'has fattu ponner in olvidu
a Deu, ch'ogni grassia hamus connotu».
Dai su mal’esemplu semus totu
in peccadu mortale committidu,
si fit su mal'esemplu destruidu
dimis morrer a Deus adorende
ma si su mal'esemplu istat andende
non si det su peccadu abbandonare.

Non s'abbandonat mai cust'errore
pro cussu ogni gastigu nos affannat,
su mal'esemplu a cadiunu ingannat
ca sa tentassione hat in favore;
cando culpamus unu peccadore
tando semus pecchende nois puru,
totu tenimus s'inferru seguru
si Deus non nos cheret perdonare,

Si Deus non  perdonat su  destinu
de su Chelu nisciunu s'assegurat,
su mal'esempl'a dogn'hora nde furat
sas animas a Deus dai su sinu
ca est in sa presenzia continu
chena si poder mai destruire,
nois nos dimis cherrer reduire
ma s'esemplu nos faghet azzegare,

Finis, chi semus totu in cumplimentu
in pregiudissiu a sas occasiones,
Deus intituladu in tres persones
dadenos lumen e connoschimentu,
bogadennonde dai pensamentu
su mal'esemplu chi mai trattamus
a tales ch'in peccadu non ruamus
pro poder in su Chelu meritare.